બહુ ઓછા એવા ગુજરાતી લેખકો હશે કે જેમના પ્રશંસકોને હુલીગનની કક્ષામાં મૂકી શકાય. ચંદ્રકાંત બક્ષી એવા જ બળુકા અને અસરદાર લેખકોમાંના એક હતાં અને તેમના 'હુલીગન' ચાહકોનો મેળાવડો એકવાર જોયો હતો. ૧૯૯૯માં જ્યારે તેઓ મુંબઈ શહેરના શેરીફ તરીકે નિમણૂક પામ્યા ત્યારે નવભારત સાહિત્ય મંદિર તરફથી તેમનો સન્માન સમારંભ યોજાયો હતો અને તેમને સાંભળવાનો મોકો મળ્યો હતો. શરૂઆતના વક્તાઓના નિરસ 'બે શબ્દો' પછી જ્યારે તેમણે માઈક પાછળ ઊભા રહીને પ્રથમ બે શબ્દો 'યાર બાદશાહો' કહ્યાં, ત્યારે ભરચક ઠાકોરભાઈ હૉલમાં એક મિનિટથી વધારે તાળીઓનો ગડગડાટ સંભળાતો રહ્યો હતો. કાર્યક્રમ પત્યા બાદ તેમને મળવા અને ઓટોગ્રાફ માટે પણ ચાહકોનો ધસારો થયો હતો. શરૂઆતના બે-ચાર વાચકોને ઓટોગ્રાફ આપ્યા બાદ તેઓ મક્કમતાથી આગળ વધી ગયા હતાં.